Gunnar Bragi Sveinsson , utanríkisráðherra , stýrði í dag fyrir hönd EFTA / EES-ríkjanna fundi EES-ráðsins í Brussel þar sem Ísland gegnir nú formennsku í fastanefnd EFTA . Utanríkisráðherra Litháens , Linas Linkevicius , stýrði fundinum af hálfu ESB en Litháen er í formennsku ráðherraráðs ESB síðari hluta árs 2013 . Einnig sátu fundinn Vidar Helgesen , ráðherra EES - og ESB-mála í Noregi , Aurelia Frick , utanríkisráðherra Liechtenstein , fulltrúar aðildarríkja ESB , framkvæmdastjórnar ESB , utanríkisþjónustu ESB , EFTA-skrifstofunnar og Eftirlitsstofnunar EFTA . Meginefni fundarins var staða og framkvæmd EES-samningsins . Af Íslands hálfu lýsti utanríksráðherra því yfir að styrkja bæri þátttöku Íslands í EES-samstarfinu og að bæta þyrfti innleiðingu EES-gerða . Lagði hann áherslu á mikilvægi góðs samstarfs við ESB til þess að þetta markmið mætti nást og kallaði eftir virkri þátttöku ESB við að leysa erfið mál sem sum skapa stjórnarskrárbundin vandamál fyrir Ísland . Ræddur var stefnurammi ESB um loftslags - og orkumál til 2030 . Í þeirri umræðu lagði utanríkisráðherra m.a. áherslu á að ESB ætti mörg vannýtt tækifæri á sviði jarðvarmaorku og að Ísland geti tekið þátt í nýtingu þeirra í gegnum samvinnu á ýmsum sviðum . Utanríkisráðherra tók upp á fundinum fríverslunarviðræður ESB við Bandaríkin og undirstrikaði að EFTA / EES-ríkin hefðu beina hagsmuni af niðurstöðu viðræðnanna . Lagði hann áherslu á mikilvægi virks upplýsingaflæðis og skoðanaskipta við EFTA / EES-ríkin á öllum stigum þeirra . Utanríkisráðherra lagðist gegn því að ályktað yrði um makrílmálið á fundinum enda tekur EES-samningurinn ekki til fiskveiða . Þá stýrði utanríkisráðherra fundi utanríkisráðherra EFTA / EES-ríkjanna með ráðgjafarnefnd og þingmannanefnd EFTA og greindi þar m.a. frá helstu niðurstöðum fundar EES-ráðsins og svaraði spurningum þingmanna og fulltrúa atvinnulífsins . Á sérstökum fundi , sem einnig var haldinn í dag , ræddu ráðherrarnir um utanríkis - og öryggismál . Tekin voru fyrir málefni Sýrlands og Egyptalands . Að auki voru rædd samstarfsverkefni ESB í nokkrum ríkjum Austur-Evrópu , þ.e. Armeníu , Azerbajan , Hvíta-Rússlandi , Georgíu , Moldovu og Úkraínu og áttu sér stað áhugaverð skoðanaskipti .